Virallinen lehti nro C 158 , 25/05/1998 s. 0082



KIRJALLINEN KYSYMYS E-3298/97 komissiolle esittäjä(t): Mark Watts (PSE) (20. lokakuuta 1997) Aihe: Autojen hinnat EU:n alueella Onko komissio tietoinen autojen hintojen suuresta vaihtelusta EU:n alueella? Jos vastaus on myönteinen, mihin toimenpiteisiin ollaan ryhtymässä tilanteen sääntelemiseksi yhteismarkkinaehdotusten mukaisesti? Onko komissio lisäksi tietoinen siitä, että Yhdistyneen kuningaskunnan autoilijoiden on lähes mahdotonta ostaa vasemman puoleiseen liikenteeseen suunniteltu ajoneuvo Euroopan mantereelta tuotavaksi Yhdistyneeseen kuningaskuntaan. Mitä mahdollisuuksia kuluttajilla on saada apua tällaisissa ostoissa? Komission jäsenen Karel Van Miertin komission puolesta antama vastaus (18. marraskuuta 1997) Komissio on tietoinen siitä, että uusien autojen suositushinnat vaihtelevat yhteisön alueella. Jos hintaerot muunnetaan ecumääräisiksi, ne heijastavat jäsenvaltioiden kansallisten automarkkinoiden erilaisia olosuhteita, ja toisaalta kansallisilla verojärjestelmillä sekä valuuttakurssien heilahtelulla on vaikutusta hintaeroihin. Valuuttakurssit vaikuttavat tällä hetkellä erityisen paljon Yhdistyneessä kuningaskunnassa myytävien autojen hintoihin. Englannin punnan viimeaikainen vahvistuminen muihin eurooppalaisiin valuuttoihin nähden on johtanut siihen, että brittiläisten kuluttajien kannattaa ostaa autonsa Yhdistyneen kuningaskunnan ulkopuolelta. Komissio julkaisee joka vuosi toukokuussa ja marraskuussa kertomuksen autojen hinnoista, jotta ne saataisiin julkisemmiksi ja kuluttajat saisivat selville, missä jäsenvaltiossa autot ovat halvimpia. Kertomuksessa annetaan hintatiedot 72:stä yhteisön alueella markkinoitavasta automallista. Viimeisintä kertomusta on jaettu veloituksetta 4500 kappaletta kuluttaja- ja yrittäjäjärjestöille sekä yksityisille kuluttajille. Komission tavoite on saada aikaan autojen yhtenäismarkkinat parantamalla eurooppalaisten kuluttajien mahdollisuuksia ostaa autonsa haluamastaan jäsenvaltiosta. Markkinavoimien odotetaan kaventavan hintaeroja. Komissio on tietoinen siitä, että kuluttajan voi olla vaikea ostaa vasemmanpuoleiseen liikenteeseen tarkoitettua autoa manner-Euroopasta. Käytännön ongelmien (kieli, etäisyydet, väliaikainen rekisteröinti) lisäksi on muistettava, että eurooppalaisilla autokauppiailla ei ole lain mukaan velvollisuutta myydä kuluttajille oikeanpuoleista tai vasemmanpuoleista liikennettä varten varustettuja autoa. Taloudellisesta näkökulmasta katsottuna yritykset haluavat luonnollisesti myydä mahdollisimman paljon autoja. Asiakkaat ovat kertoneet komissiolle, että useat manner-Euroopassa toimivat autoliikkeet myyvät vasemmanpuoleiseen liikenteeseen tarkoitettuja autoja. Toisin kuin autokauppiailla, autonvalmistajilla on perustamissopimuksen 85 artiklan soveltamisesta moottoriajoneuvojen jälleenmyyntiä ja huoltopalvelua koskevien sopimusten ryhmiin 28 päivänä kesäkuuta 1995 annetun komission asetuksen (EY) 1475/95 ((EYVL L 145, 29.6.1995. )) 5 artiklan 1 kohdan 2 alakohdan d alakohdan mukaan velvollisuus valmistaa oikeanpuoleisella ohjauslaitteistolla varustettuja autoja, jotta autonvalmistajien kaikilla jälleenmyyjillä on mahdollisuus myydä niitä brittiläisille tai irlantilaisille kuluttajille. Komissio on ilmoittanut autonvalmistajille, että se ei hyväksy käytäntöjä, joilla kierretään edellä mainitussa asetuksessa säädettyjä velvoitteita. Komission puututtua asiaan useat autonvalmistajat ovat muistuttaneet jälleenmyyjiään siitä, että niille toimitetaan oikeanpuoleisella ohjauslaitteistolla varustettuja autoja, ja että niitä voidaan vapaasti myydä. Oikeanpuoleisesta ohjauksesta aiheutuneita lisäkustannuksia lukuun ottamatta näiden autojen suositushinnat on asetettava tasolle, joka vastaa autoliikkeen sijoittautumispaikan hintatasoa eikä vastaavien autojen hintoja asiakkaan kotimaassa.